DA Den Europæiske Unions Tidende L 199/9

KOMMISSIONENS FORORDNING (EF) Nr. 1117/2006

af 20. juli 2006

om ydelse af slagtepræmie og supplerende betalinger i forbindelse med slagtning af dyr i Nederlandene som følge af veterinærforanstaltninger

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød (1), særlig artikel 50, andet led, og

ud fra følgende betragtninger:

(1) I Nederlandene blev der sendt kreaturer til slagtning på slagteri på grund af mund- og klovesyge i 2001 og bovin spongiform encephalopati i årene fra 2000 til 2003.

(2) De nederlandske myndigheder suspenderede den slagtepræmie, der skulle ydes i henhold til artikel 11 i forordning (EF) nr. 1254/1999, og de supplerende betalinger, som skulle ydes i henhold til artikel 14 i samme forordning, for dyr, der blev slagtet på slagteri. Husdyrproducenterne kunne dog have modtaget disse direkte betalinger, hvis støttebetingelserne var opfyldt for de pågældende dyr.

(3) For at indfri producenternes legitime forventninger bør der indtil den 15. oktober 2006 kunne ydes slagtepræmie og supplerende betalinger for de dyr, der i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge (2) blev slagtet på slagteri i 2001 i forbindelse med mund og klovesygeepizootien.

(4) Af samme årsag bør der også gives mulighed for støtte til dyr, der blev slagtet på slagteri i 2000, 2001, 2002 og 2003 som led i de foranstaltninger til bekæmpelse af bovin spongiform encephalopati, som blev vedtaget i henhold til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (3) og Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (4).

(5) Bestemmelserne vedrørende direkte betalinger i forordning (EF) nr. 1254/1999 blev ophævet ved Rådets forordning (EF) nr. 1782/2003 (5) fra den 1. januar 2005. Derfor kan disse bestemmelser ikke længere anvendes som retsgrundlag for de foranstaltninger, som er omhandlet i nærværende forordning, hvilket skaber et særligt praktisk problem.

(6) De betalinger, der foretages i henhold til denne forordning, bør holdes inden for nærmere fastsatte lofter og samlede beløb.

(7) Præmien og de supplerende betalinger kan være blevet medregnet i den værdi, der blev lagt til grund ved fastsættelsen af erstatningen for dyrene i henhold til Rådets beslutning 90/424/EØF af 26. juni 1990 om visse udgifter på veterinærområdet (6) og Kommissionens beslutning 2001/652/EF af 16. august 2001 om finansielt tilskud til udryddelse af mund- og klovesyge i Nederlandene i 2001 (7). Udbetales slagtepræmien og de supplerende betalinger, vil modtagerne i så fald få overkompensation. De nederlandske myndigheder bør forvisse sig om, at det ikke er tilfældet, før de yder slagtepræmien og den supplerende betaling.

(8) Da det er hensigten, at forordningen skal regulere forhold, som vedrører årene 2000 til 2003, bør den træde i kraft med det samme.

(9) Foranstaltningerne i denne forordning er i overensstemmelse med udtalelse fra Forvaltningskomitéen for Oksekød —

UDSTEDT FØLGENDE FORORDNING:

Artikel 1

1. Der kan ydes slagtepræmie og supplerende betalinger i Nederlandene indtil den 15. oktober 2006 for dyr, der i henhold til direktiv 85/511/EØF blev slagtet på slagteri i 2001 i forbindelse med mund og klovesygeepizootien.

2. Der kan også ydes slagtepræmie og supplerende betalinger for dyr, der blev slagtet på slagteri som følge af foranstaltninger til bekæmpelse af bovin spongiform encephalopati, som blev truffet i henhold til direktiv 90/425/EØF og forordning (EF) nr. 999/2001, i foranstaltningernes anvendelsesperiode fra og med den 1. januar 2000 til og med den 31. december 2003.

Artikel 2

1. Med henblik på udbetaling af slagtepræmien sikrer de nederlandske myndigheder sig, at dyrene opfyldte følgende støttebetingelser på slagtetidspunktet:

a) tyrene, studene, køerne og kvierne var mindst otte måneder gamle

b) kalvene var mere end 1 og under 7 måneder gamle.

Præmien udbetales til den producent, der har holdt dyret på sin bedrift i en periode på mindst to måneder, som sluttede mindre end en måned inden slagtningen.

2. Slagtepræmien udbetales, indtil det nationale loft på 1 207 849 voksne kreaturer og 1 198 113 kalve om året er nået.

Præmien fastsættes for hvert støtteberettiget dyr, jf. stk. 1, litra a), til 27 EUR for kalenderåret 2000, 53 EUR for kalenderåret 2001 og 80 EUR for kalenderåret 2002 og 2003.

Præmien fastsættes for hvert støtteberettiget dyr, jf. stk. 1, litra b), til 17 EUR for kalenderåret 2000, 33 EUR for kalenderåret 2001 og 50 EUR for kalenderåret 2002 og 2003.

Artikel 3

De nederlandske myndigheder yder de supplerende betalinger pr. dyr og pr. slagtepræmieenhed på grundlag af objektive kriterier, især specifikke produktionsstrukturer og -betingelser, og på en sådan måde, at producenterne behandles lige og der undgås fordrejninger af markeds- og konkurrencevilkårene. Disse betalinger må ikke være knyttet til udsving i markedspriserne.

De supplerende betalinger ydes inden for den endnu ikke udnyttede del af et samlet beløb på 8,4 mio. EUR for 2000, 16,9 mio. EUR for 2001 og 25,3 mio. EUR for henholdsvis 2002 og 2003.

Artikel 4

Slagtepræmien og de supplerende betalinger ydes på den betingelse, at de ikke allerede er blevet medregnet i den værdi, som blev lagt til grund ved fastsættelsen af erstatningen for de pågældende dyr i henhold til beslutning 90/424/EØF og beslutning 2001/652/EF, og heller ikke er blevet udbetalt i den forbindelse.

Artikel 5

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 20. juli 2006. På Kommissionens vegne Mariann FISCHER BOEL Medlem af Kommissionen

(1) EFT L 160 af 26.6.1999, s. 21. Senest ændret ved forordning (EF) nr. 1913/2005 (EUT L 307 af 25.11.2005, s. 2).

(2) EFT L 315 af 26.11.1985, s. 11. Senest ændret ved forordning (EF) nr. 807/2003 (EUT L 122 af 16.5.2003, s. 36).

(3) EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).

(4) EFT L 147 af 31.5.2001, s. 1. Senest ændret ved Kommissionens forordning (EF) nr. 1041/2006 (EUT L 187 af 8.7.2006, s. 10).

(5) EUT L 270 af 21.10.2003, s. 1. Senest ændret ved forordning (EF) nr. 9531/2006 (EUT L 175 af 29.6.2006, s. 1).

(6) EFT L 224 af 18.8.1990, s. 19. Senest ændret ved beslutning 2006/53/EF (EUT L 29 af 2.2.2006, s. 37).

(7) EFT L 230 af 28.8.2001, s. 8.